DEĊIŻJONI TAL-KUMMISSJONI
tat-23 ta’ Novembru 2006
li temenda d-Deċiżjoni 2005/381/KE li tistabbilixxi kwestjonarju għar-rapportaġġ dwar l-applikazzjoni tad-Direttiva 2003/87/KE tal-Parlament Ewropew u tal-Kunsill li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva tal-Kunsill 96/61/KE
(notifikat bid-dokument numru C(2006) 5546)
(Test b’rilevanza għaż-ŻEE)
(2006/803/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill li tistabblixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva tal-Kunsill 96/61/KE (1), u b’mod partikolari l-Artikolu 21(1) tagħha,
Billi:
(1)
Il-kwestjonarju stabbilit fl-Anness tad-Deċiżjoni tal-Kummissjoni 2005/381/KE (2) għandu jiġi aġġustat fid-dawl ta’ l-esperjenza miksuba mill-Istati Membri u mill-Kummissjoni fl-użu tal-kwestjonarju u fil-valutazzjoni tar-risposti għall-kwestjonarju għat-tfassil tar-rapporti annwali li kienu dovuti sat-30 ta’ Ġunju 2005.
(2)
Ir-risposti ta’ l-Istati Membri identifikaw oqsma rilevanti għar-rapport tal-Kummissjoni dwar l-applikazzjoni tad-Direttiva 2003/87/KE li għadhom mhumiex inklużi fil-kwestjonarju stabbilit fl-Anness tad-Deċiżjoni 2005/381/KE.
(3)
Il-valutazzjoni tar-risposti ta’ l-Istati Membri wriet illi xi mistoqsijiet ma ġewx imwieġba b’mod konsistenti u kienet meħtieġa kjarifika ulterjuri.
(4)
L-esperjenza miksuba matul l-ewwel ċiklu sħiħ ta’ monitoraġġ, rapportaġġ u verifika ta’ l-emissjonijiet ta’ dijossidu tal-karbonju minn installazzjonijet inklużi fl-iskema ta’ skambju ta’ emissjonijiet qajjmet il-ħtieġa li jiġu riveduti s-sezzjonijiet rilevanti tal-kwestjonarju.
(5)
L-Anness tad-Deċiżjoni 2005/381/KE għandu għalhekk jiġi emendat skond dan u, għal finijiet ta’ kjarezza, għandu jiġi mibdul.
(6)
Il-miżuri previsti f’din id-Deċiżjoni huma konformi ma’ l-opinjoni tal-Kumitat stabbilit skond l-Artikolu 6 tad-Direttiva tal-Kunsill 91/692/KEE tat-23 ta’ Diċembru 1991 biex tistandardizza u tirrazzjonalizza rapporti dwar l-implimentazzjoni ta’ ċerti Direttivi fuq l-ambjent (3),
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2005/381/KE huwa mibdul bit-test stabbilit fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 23 ta’ Novembru 2006.